Document ID: 32015R0504

PROVEDBENA UREDBA KOMISIJE (EU) 2015/504
оd 11. ožujka 2015.
o provedbi Uredbe (EU) br. 167/2013 Europskog parlamenta i Vijeća u vezi s administrativnim zahtjevima za homologaciju i nadzor tržišta traktora za poljoprivredu i šumarstvo
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (1), a posebno njezin članak 22. stavak 4., članak 24. stavak 4., članak 25. stavak 2., članak 25. stavak 3., članak 25. stavak 6., članak 27. stavak 1., članak 33. stavak 2., članak 34. stavak 3., članak 35. stavak 4., članak 45. stavak 2., članak 46. stavak 3. i članak 53. stavak 8.,
budući da:
(1)
Ovom se Uredbom uspostavljaju detaljni administrativni zahtjevi s obzirom na predloške za opisnu dokumentaciju i za opisni dokument; predložak za potvrdu o pristupu sustavu ugrađene dijagnostike u vozilu i informacijama o popravku i održavanju vozila; predloške za potvrdu o sukladnosti; obrasce za propisanu pločicu proizvođača i obrasce za oznaku EU homologacije tipa; predloške za certifikat o EU homologaciji tipa i predložak za popis primjenjivih zahtjeva ili akata priloženih certifikatu o EU homologaciji tipa; sustav numeriranja certifikatâ o EU homologaciji tipa; predložak za obrazac rezultata ispitivanja priložen certifikatu o EU homologaciji tipa; opći zahtjevi za obrazac izvješća o ispitivanju; popis dijelova i opreme koji mogu predstavljati ozbiljan rizik za ispravno djelovanje bitnih sustava; svi aspekti povezani s postupkom odobravanja za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava kao i predložak za certifikat za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava; sustav numeriranja certifikata za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava.
(2)
Za razliku od Direktive 2003/37/EZ Europskog parlamenta i Vijeća (2), Uredbom (EU) br. 167/2013 predviđa se cjelovit skup zahtjeva koje je potrebno ispuniti za podnošenje zahtjeva za EU homologaciju tipa cijelog vozila za sve kategorije vozila za poljoprivredu i šumarstvo. Potrebno je osigurati administrativne predloške za postupke za EU homologaciju tipa.
(3)
U vozila su uvedene nove tehnologije od kada su sastavljeni predlošci za homologacijske postupke sadržani u Direktivi 2003/37/EZ. Zbog toga bi trebalo prilagoditi administrativne predloške za postupak EU homologacije tipa.
(4)
Radi navođenja postupka koji je proizvođač izabrao pri podnošenju zahtjeva za homologaciju, trebalo bi uvesti novi predložak za „obrazac opisne dokumentacije”.
(5)
Kako bi neovisnim subjektima osigurali razuman pristup informacijama o popravku i održavanju vozila, uključujući informacije povezane sa sustavima ugrađene dijagnostike i njihovim međudjelovanjem s drugim sustavima vozila, proizvođači moraju osigurati nediskriminirajući pristup tim informacijama i homologacijskom tijelu dostaviti dokaz o njihovom ispunjenju tog zahtjeva. Trebalo bi utvrditi i predložak za odgovarajuću potvrdu proizvođača koja predstavlja takav dokaz.
(6)
Trebalo bi osigurati tri predloška za potvrdu o sukladnosti koji odgovaraju homologacijskim postupcima za potpuna, dovršena i nepotpuna vozila.
(7)
Kako bi se dokazala zadovoljavajuća razina sigurnosti traktora čiji je tip homologiran s na njima postavljenim strojevima, kao i vozila kategorije R i S, dio dokumentacije uključujući tehničku dokumentaciju za strojeve iz Priloga VII. Direktivi 2006/42/EZ Europskog parlamenta i Vijeća (3) treba biti uključen u opisnu dokumentaciju. Uz to, EZ izjava o sukladnosti postavljenih strojeva mora biti priložena potvrdi o sukladnosti vozila.
(8)
Kako bi se pojednostavnio najčešće upotrebljavani EU certifikat o homologaciji tipa, trebalo bi pripremiti novi obrazac isključivo za EU homologaciju tipa cijelog vozila za potpuni tip vozila, dok bi za ostale kombinacije tipova vozila trebalo odrediti drukčiji obrazac za certifikat o EU homologaciji tipa cijelog vozila.
(9)
Trebalo bi utvrditi jedinstveni predložak za EU certifikat o homologaciji tipa koji bi se mogao primijeniti na bilo koji tip sustava radi ujednačenja i pojednostavljenja predložaka koji su za svaki tip sustava bili predviđeni u različitim direktivama Unije. Iz istih je razloga potrebno utvrditi drugi jedinstveni predložak za sastavne dijelove i zasebne tehničke jedinice.
(10)
Trebalo bi prilagoditi sustav numeriranja certifikata o EU homologaciji tipa predviđen Direktivom 2003/37/EZ kako bi on odražavao novu strukturu akata koji sadržavaju homologacijske zahtjeve s kojima treba potvrđivati sukladnost.
(11)
Kako bi se uskladilo prikazivanje najbitnijih podataka iz ispitivanja sukladnosti s tehničkim zahtjevima utvrđenim u Uredbi (EU) br. 167/2013 i u delegiranim aktima donesenim u skladu s tom Uredbom, trebalo bi utvrditi najmanji skup općih zahtjeva za obrazac izvješća o ispitivanju.
(12)
Iz istog razloga, tehničke službe trebaju koristiti predloške izvješća o ispitivanju kako su opisani u odgovarajućim međunarodnim propisima ili EN/ISO normu kao smjernice za sastavljanje izvješća o ispitivanju u pogledu tehničkih zahtjeva iz delegiranih akata donesenih u skladu s Uredbom (EU) br. 167/2013 temeljenih na onima koji su izneseni u međunarodnim propisima ili EN/ISO normama.
(13)
Kako bi se smanjilo opterećenje proizvođača, pri prijavi za homologacije tipa iz Uredbe (EU) br. 167/2013. trebalo bi prihvatiti prezentaciju izvješća o ispitivanju određenih sastavnih dijelova i zasebnih tehničkih jedinica iz Direktive 2003/37/EZ, Direktive 2007/46/EZ Europskog parlamenta i Vijeća (4), Direktive 97/68/EZ Europskog parlamenta i Vijeća (5), Uredbe (EU) br. 595/2009 Europskog parlamenta i Vijeća (6), ili međunarodnih propisa navedenih u poglavlju XIII. Uredbe (EU) br. 167/2013 te delegiranih i provedbenih akata donesenih u skladu s tom Uredbom, pod uvjetom da se temeljni zahtjevi i zahtjevi u pogledu ispitnih postupaka nisu promijenili nakon datuma predmetnog ispitivanja.
(14)
Mjere predviđene ovom Uredbom u skladu su s mišljenjem Odbora iz članka 69. stavka 1. Uredbe (EU) br. 167/2013,
DONIJELA JE OVU UREDBU:
Članak 1.
Predmet
Ovom se Uredbom propisuju provedbeni akti iz članka 68. Uredbe (EU) br. 167/2013 kako bi se uspostavili jednaki uvjeti za provedbu administrativnih zahtjeva za homologaciju novih vozila za poljoprivredu i šumarstvo te sustava, sastavnih dijelova i zasebnih tehničkih jedinica dizajniranih i konstruiranih za takva vozila. Utvrđuju se i administrativni zahtjevi za stavljanje na tržište i početak upotrebe dijelova ili opreme koji mogu predstavljati ozbiljan rizik za sigurnost vozila ili njegov učinak na okoliš.
Članak 2.
Predložak za opisni dokument i opisnu dokumentaciju
Proizvođači koji podnose zahtjev za EU homologaciju tipa dostavljaju opisni dokument i opisnu dokumentaciju iz članka 22. stavka 1. i članka 22. stavka 2. točke (a) Uredbe (EU) br. 167/2013 na temelju predloška iz Priloga I. ovoj Uredbi.
Članak 3.
Predložak za potvrdu proizvođača o pristupu sustavu ugrađene dijagnostike u vozilu i informacijama o popravku i održavanju vozila
Proizvođači na koje se odnosi članak 53. stavak 1. Uredbe (EU) br. 167/2013 koji homologacijskom tijelu podnose zahtjev za EU homologaciju tipa dostavljaju potvrdu o pristupu sustavu ugrađene dijagnostike u vozilu i informacijama o popravku i održavanju vozila u skladu s člankom 53. stavkom 8. te Uredbe na temelju predloška iz Priloga II. ovoj Uredbi.
Članak 4.
Predlošci za potvrdu o sukladnosti
Proizvođači izdaju potvrdu o sukladnosti iz članka 33. stavka 1. Uredbe (EU) br. 167/2013 u skladu s predlošcima iz Priloga III. ovoj Uredbi.
Članak 5.
Obrasci za propisanu pločicu i oznaku EU homologacije tipa
Proizvođači izdaju propisanu pločicu i oznaku EU homologacije tipa iz članka 34. stavaka 1. i 2. Uredbe (EU) br. 167/2013 u skladu s obrascima iz Priloga IV. ovoj Uredbi.
Članak 6.
Predlošci za certifikat o EU homologaciji tipa
Homologacijska tijela izdaju certifikate o EU homologaciji tipa iz članka 25. stavka 1. Uredbe (EU) br. 167/2013 u skladu s predlošcima iz Priloga V. ovoj Uredbi.
Članak 7.
Sustav numeriranja certifikata o EU homologaciji tipa
Certifikati o EU homologaciji tipa moraju biti označeni brojem u skladu s Prilogom VI.
Članak 8.
Predložak za obrazac rezultata ispitivanja
Homologacijska tijela izdaju obrazac rezultata ispitivanja iz članka 25. stavka 3. točke (a) Uredbe (EU) br. 167/2013 u skladu s predloškom iz Priloga VII. ovoj Uredbi.
Članak 9.
Obrazac izvješćâ o ispitivanju
1. Obrazac izvješćâ o ispitivanju iz članka 27. stavka 1. Uredbe (EU) br. 167/2013 mora ispunjavati opće zahtjeve iz Priloga VIII. ovoj Uredbi.
2. Postojeća izvješća o ispitivanju za sastavne dijelove i zasebne tehničke jedinice izdana u skladu s Direktivom 2003/37/EZ, Direktivom 2007/46/EZ, Direktivom 97/68/EZ, Uredbom (EU) br. 595/2009, ili međunarodnim propisima iz poglavlja XIII. Uredbe (EU) br. 167/2013 i delegiranim i provedbenim aktima donesenim u skladu s tom Uredbom, prihvaćaju se za svrhe homologacije tipa iz Uredbe (EU) br. 167/2013 pod uvjetom da se temeljni zahtjevi i zahtjevi u pogledu ispitnih postupaka nisu promijenili nakon datuma predmetnog ispitivanja. Izvješća o ispitivanju koja zadovoljavaju te uvjete navode se u Prilogu VIII. ovoj Uredbi.
Članak 10.
Popis dijelova ili opreme koji mogu predstavljati ozbiljan rizik za ispravno djelovanje bitnih sustava
Popis dijelova ili opreme koji mogu predstavljati ozbiljan rizik za ispravno djelovanje sustavâ koji su bitni za sigurnost vozila ili njegov učinak na okoliš iz članka 45. stavka 2. Uredbe (EU) br. 167/2013 naveden je u Prilogu IX. ovoj Uredbi.
Članak 11.
Predložak za certifikat za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava
Homologacijska tijela izdaju certifikat za stavljanje na tržište i početak uporabe dijelova ili opreme koji mogu predstavljati ozbiljan rizik za ispravno djelovanje sustavâ bitnih za sigurnost vozila ili njegov učinak na okoliš iz članka 46. stavka 2. Uredbe (EU) br. 167/2013 u skladu s predloškom iz Priloga X. ovoj Uredbi.
Članak 12.
Sustav numeriranja certifikata za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava
Certifikati za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje sustava koji su bitni za sigurnost vozila ili za njegov učinak na okoliš numeriraju se u skladu s Prilogom XI.
Članak 13.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. ožujka 2015.

Labels: 7
8
3
6